Abilene (Texas)

Abilene er en by i Texas, USA. Den er hovedstad i fylket Taylor County. Ved folketellingen i 2010 hadde byen 117 063 innbyggere.

Abilene (oppkalt etter Abilene i Kansas) ble grunnlagt i 1881 av kvegdrivere som kvegoppsamlingspunkt for Texas & Pacific Railway. Stedet var opprinnelig ved enden av den gamle «Old Chisholm Trail» (en rute for krøtter fra det sørlige Texas), og ble senere hovedområde for kvegproduksjonen.

Da byen feiret sitt 100-årsjubileum i 1981, ble det satt oljeboringsutstyr på torvet for å demonstrere hvordan man borer. Overraskelsen var stor da det viste seg at de hadde funnet olje. Det var ikke noe stort funn, men nok til å være drivverdig.

I Abilenes sørvestlige utkant, 8 km fra sentrum, ligger Dyess Air Force Base, før 1954 kjent som Abilene Air Force Base. Den er hovedbase for «7th Bomb Wing» med Rockwell B-1 Lancer bombefly, og «317th Airlift Group» med Lockheed Martin C-130 Hercules transportfly. Flystripen fungerer også som nødlandingsbane for USAs romferge.

Referanser 

Byer i Taylor County i Texas
Byer grunnlagt i 1881
1881 i USA
Byer i Texas